Anchetă internă la RATB după ce Poliția Capitalei suspectează angajați că ar fura combustibil

„Conducerea Regiei colaborează cu organele de urmărire penală punând la dispoziția instituțiilor abilitate toate informațiile și datele solicitate”, se arată în comunicatul de presă de miercuri al Regiei Autonome de Transport București (RATB).

Potrivit sursei citate, a fost începută o anchetă internă la nivelul tuturor autobazelor, pentru a vedea în ce măsură angajații regiei sunt implicați în furtul de combustibil din patrimoniul instituției.

Peste 20 de percheziții au avut loc, miercuri dimineață, la mai multe imobile aparținând RATB și la locuințele unor persoane suspectate că au furat combustibil din patrimoniul RATB, acestea fiind ridicate și duse la audieri, la Poliția Capitalei.

Perchezițiile au fost efectuate în București și în județele Ilfov și Giurgiu. La acțiune au participat 120 de polițiști de la Poliția Capitalei, sub coordonarea Parchetului Tribunalului București.